આ દિવસનો અનુભવ અલગ હતો. સવારે હોટેલથી 9:30 વાગ્યે માઉન્ટ હેરિયટ પર જવા કારમાં નીકળ્યા. માઉન્ટ હેરિયટ દરિયાની સપાટીથી 1183 ફીટ ઊંચો છે. અહીં અગાઉ બ્રિટિશ કમિશનરનો ગ્રીષ્મ આવાસ રહેતો હતો. પોર્ટબ્લેરથી 30 કિ.મી. દૂર છે. ફેરી બોટથી 20 મિનિટમાં પહોંચી જવાય છે. પહાડ પરથી આસપાસના ટાપુઓ જોવા ટાવર બનાવવામાં આવ્યા છે. નીચે પોર્ટબ્લેર તથા નજીકના ટાપુઓ અને દરિયાનાં સુંદર દશ્યો જોવા મળે છે. ત્યાં ટ્રેકિંગ માટે સગવડ છે. લગભગ 15 કિ.મી. જેટલું ટ્રેકિંગ જંગલમાં થઈ શકે છે. અમે થોડા મિત્રોએ સખત ગરમી હોવા છતાં 3 કિ.મી. જેટલા ટ્રેકિંગનો આનંદ માણ્યો હતો.